Goeie nuus oor baba MiaMia (Foto: Facebook) Nadat ŉ jong ma van Polokwane haar vroeër vandeesweek tot die Child Medi-organisasie gewend het omdat sy gevrees het vir die lewe van haar pasgebore babadogtertjie in ŉ staatshospitaal, het dié organisasie Woensdag goeie nuus gedeel. Maroela Media het Dinsdag berig die ma, wat anoniem wil bly, het in ŉ brief aan die organisasie geskryf sy is erg getraumatiseerd nadat sy op 7 Mei in vroeë kraam gegaan het. Volgens haar brief moes sy verskeie ure op ŉ houtbankie sit en wag en is sy verskeie kere deur hospitaalpersoneel gekoggel. Haar baba, klein Mia, is toe later in die wagkamer gebore en sy moes na bewering haar eie baba vang. Die ma het ook gesê sy woon tans in ŉ vertrek in die hospitaal saam met 34 ander vroue sonder lopende water. Die ma het sowat R100 000 benodig om klein Mia na die Mediclinic Polokwane oor te plaas. Amor Schoeman, woordvoerder van die Child Medi, het gesê weldoeners het intussen landwyd hul harte oopgemaak en genoeg geld geskenk sodat ŉ deposito betaal kan word en klein Mia na die private hospitaal oorgeplaas kan word. Mia (Foto: Facebook) “Sy is ongelooflik dankbaar dat ons genoeg geld kon insamel,” sê Schoeman. “Sy is nou totaal rustig en weet dat haar dogtertjie in goeie hande gaan wees. Sy is ongelooflik dankbaar dat daar soveel mense is wat werklik omgee.” Mia word Woensdag om 17:00 per ambulans na die Mediclinic vervoer. Schoeman sê meer inligting oor haar gesondheid sal dan bekend gemaak word. “Hier is nie baie pediaters in Polokwane nie, maar ons is gelukkig om nou ŉ pediater te kon kry. Ons sal teen môre weet of Mia ŉ operasie aan haar been moet ondergaan, maar ons is dankbaar dat sy nou ten minste na die private hospitaal kan oorskuif.” Schoeman sê heelwat geld vir Mia se hospitaalverblyf word nog benodig. “Ons het nog net die deposito [van R100 000] betaal, maar ons gaan in die volgende paar dae nog geld benodig om haar in die hospitaal te hou en vir haar versorging te betaal. Ons is dankbaar en hoop dat mense ons verder kan bystaan.” ŉ Trust is geopen vir diegene wat bydraes wil maak. Klik hier vir meer besonderhede oor die trust. Besoek die Child Medi-organisasie se Facebook-blad vir meer inligting.